МВР ще търси потънал вдън-земя шофьор без книжка - Вестник Утро
Русе | От: Наталия Грънчарова | 30 юни 2017, 20:55 | коментара | Брой: 8057
Неправоспособен шофьор беше обявен за издирване, след като не се яви по дело срещу него. Оказало се, че Иван Иванов не може да бъде призован по надлежния ред, защото не живеел на адреса, който посочил пред органите на реда, нито пък отговарял на телефонния номер, който им е дал - сякаш е потънал вдънземя.
Законът позволява да се водят наказателни дела срещу граждани в тяхно отсъствие, но само ако са редовно призовани. Тъй като по отношение на Иванов това не е така, МВР трябва да се заеме с издирването и принудителното му довеждане в съдебната зала.
Той е изправен на подсъдимата скамейка, тъй като не се колебаел да сяда зад волана, въпреки че нямал книжка. Преди по-малко от година бил засечен за пръв път от полицията и глобен, но това не го стреснало и отново се озовал на пътя като шофьор. Бил повторно заловен, което му гарантирало сигурна среща с правосъдието.